title: Cinneadh Cur Chun Feidhme (AE) 2022/559 ón gComhairle an 5 Aibreán 2022 lena leasaítear Cinneadh Cur Chun Feidhme (AE) 2019/310 a mhéid a bhaineann leis an údarú arna dheonú don Pholainn leanúint den bheart speisialta a chur i bhfeidhm de mhaolú ar Airteagal 226 de Threoir 2006/112/CE maidir leis an gcomhchóras cánach breisluacha

text:
                  7.4.2022

                  GA

                  Iris Oifigiúil an Aontais Eorpaigh

                  L 108/51

         CINNEADH CUR CHUN FEIDHME (AE) 2022/559 ÓN gCOMHAIRLE
         an 5 Aibreán 2022
         lena leasaítear Cinneadh Cur Chun Feidhme (AE) 2019/310 a mhéid a bhaineann leis an údarú arna dheonú don Pholainn leanúint den bheart speisialta a chur i bhfeidhm de mhaolú ar Airteagal 226 de Threoir 2006/112/CE maidir leis an gcomhchóras cánach breisluacha
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (1), agus go háirithe Airteagal 395(1) de,
         Ag féachaint don togra ón gCoimisiún Eorpach,
         De bharr an mhéid seo a leanas:

                     (1)

                     Le litir a cláraíodh leis an gCoimisiún an 26 Iúil 2021, d’iarr an Pholainn údarú leanúint de de bheart speisialta a chur i bhfeidhm de mhaolú ar Airteagal 226 de Threoir 2006/112/CE d’fhonn sásra um íocaíocht dheighilte a chur i bhfeidhm (“an beart speisialta”). Ceanglaítear leis an mbeart speisialta go n-áireofar ráiteas speisialta á rá go gcaithfear cáin bhreisluacha (CBL) a íoc isteach i gcuntas CBL blocáilte an tsoláthróra i dtaobh sonraisc arna n-eisiúint i ndáil le soláthairtí earraí agus seirbhísí atá soghabhálach i leith calaoise agus a chumhdaítear go ginearálta le sásra aistrithe táillí agus le dliteanas comhpháirteach agus leithleach sa Pholainn. D’iarr an Pholainn go gcuirfí síneadh leis an mbeart speisialta ar feadh tréimhse 3 bliana, ón 1 Márta 2022 go dtí an 28 Feabhra 2025.

                     (2)

                     I gcomhréir le hAirteagal 395(2), an dara fomhír, de Threoir 2006/112/CE, chuir an Coimisiún an iarriadh arna déanamh ag an bPolainn faoi bhráid na mBallstát eile le litir dar dáta an 27 Deireadh Fómhair 2021. Le litir dar dáta an 28 Deireadh Fómhair 2021, thug an Coimisiún fógra don Pholainn go raibh an fhaisnéis uile is gá aige chun breithniú a dhéanamh ar an iarraidh.

                     (3)

                     De bhun Airteagal 2 de Chinneadh Cur Chun Feidhme (AE) 2019/310 ón gComhairle (2), chuir an Pholainn tuarascáil faoi bhráid an Choimisiúin maidir le tionchar foriomlán an bhirt speisialta ar leibhéal na calaoise CBL agus ar na daoine inchánach lena mbaineann le litir dar dáta an 29 Aibreán 2021.

                     (4)

                     Tá an-chuid beart glactha ag an bPolainn cheana féin chun an chalaois a chomhrac. Thug síisteach, inter alia, an sásra aistrithe táillí agus dliteanas comhpháirteach agus leithleach an tsoláthróra agus an chustaiméara, an Comhad Iniúchóireachta Caighdeánach, rialacha níos déine maidir le clárú agus díchlárú daoine inchánach le haghaidh CBL, agus tá líon na n-iniúchtaí méadaithe ag an bPolainn. Mar sin féin, measann an Pholainn nach leor na bearta sin chun calaois CBL a chosc.

                     (5)

                     Thug an Pholainn isteach an sásra roghnach um íocaíocht dheighilte an 1 Iúil 2018 agus an sásra éigeantach um íocaíocht dheighilte an 1 Márta 2019.

                     (6)

                     Tá na na hearraí agus na seirbhísí a thagann faoi raon feidhme an bhirt speisialta liostaithe san Iarscríbhinn a ghabhann le Cinneadh Cur Chun Feidhme (AE) 2019/310 i gcomhréir le hAicmiú Polannach Earraí agus Seirbhísí 2008 (PKWiU 2008). Cuireadh Aicmiú Polannach Earraí agus Seirbhísí 2015 (PKWiU 2015) in ionad PKWiU 2008 ón 1 Iúil 2020. Faoi PKWiU 2015, athraíodh siombailí an aicmithe staidrimh agus ainmneacha eagarthóireachta earraí agus seirbhísí áirithe atá san Iarscríbhinn a ghabhann le Cinneadh Cur Chun Feidhme (AE) 2019/310. Cé nár tháinig aon athruithe ar raon feidhme na n-earraí agus na seirbhísí a chumhdaítear leis an sásra éigeantach um íocaíochtaí deighilte mar thoradh ar PKWiU 2015 a chur in ionad PKWiU 2008, ba cheart an Iarscríbhinn a thabhairt cothrom le dáta agus an Iarscríbhinn a ghabhann leis an gCinneadh seo a chur ina hionad ar mhaithe le deimhneacht dhlíthiúil.

                     (7)

                     Leanfaidh an beart speisialta d’fheidhm a bheith aige maidir le soláthairtí earraí agus seirbhísí a liostaítear san Iarscríbhinn a ghabhann le Cinneadh Cur Chun Feidhme (AE) 2019/310 idir daoine inchánach, arna thabhairt cothrom le dáta agus arna ionadú leis an Iarscríbhinn a ghabhann leis an gCinneadh seo, i soláthairtí gnólacht le gnólacht (B2B), agus ní chumhdófar leis an mbeart speisialta ach aistrithe bainc leictreonacha. Leanfaidh an beart speisialta d’fheidhm a bheith aige maidir le gach soláthróir, lena n-áirítear soláthróirí nach bhfuil bunaithe sa Pholainn.

                     (8)

                     Deimhníodh sa tuarascáil a chuir an Pholainn isteach go mbaintear torthaí éifeachtacha amach sa chomhrac in aghaidh na calaoise cánach leis an mbeart speisialta le haghaidh soláthairtí earraí agus seirbhísí atá soghabhálach i leith na calaoise.

                     (9)

                     Deonaítear údaraithe chun beart speisialta a chur i bhfeidhm go ginearálta ar feadh tréimhse theoranta chun gur féidir leis an gCoimisiún a mheas an bhfuil an beart speisialta iomchuí agus éifeachtach nó nach bhfuil. Dá bhrí sin, ba cheart síneadh a chur leis an údarú chun an beart speisialta a chur i bhfeidhm go dtí an 28 Feabhra 2025.

                     (10)

                     I bhfianaise raon feidhme leathan an bhirt speisialta, ba cheart don Pholainn, i gcás ina n-iarrann sí síneadh breise leis an údarú chun an beart speisialta a chur i bhfeidhm, tuarascáil a thíolacadh i ndáil le feidhmiú agus éifeachtacht an bhirt speisialta ar leibhéal na calaoise CBL agus ar na daoine inchánach maidir le, inter alia, aisíocaíochtaí CBL, an t-ualach riaracháin agus na costais do dhaoine inchánach.

                     (11)

                     Ní bheidh tionchar diúltach ag an mbeart speisialta ar mhéid foriomlán an ioncaim cánach a bailíodh ag céim an tomhaltais deiridh agus ní bheidh aon drochthionchar aige ar acmhainní dílse an Aontais a fhabhraíonn ó CBL.

                     (12)

                     D’fhonn a áirithiú go mbainfear amach na cuspóirí arna saothrú leis an mbeart speisialta, lena n-áirítear go gcuirfear an beart speisialta i bhfeidhm gan bhriseadh, agus lena soláthraítear deimhneacht dhlíthiúil maidir leis an tréimhse chánach, is iomchuí údarú a dheonú chun síneadh a chur leis an mbeart speisialta le héifeacht ón 1 Márta 2022. Ós rud é gur iarr an Pholainn údarú an 26 Iúil 2021 chun leaniúnt den bheart speisialta a chur i bhfeidhm agus go bhfuil an córas dlí a bunaíodh faoina dlí náisiúnta á chur i bhfeidhm ar bhonn Chinneadh Cur Chun Feidhme (AE) 2019/310 ón 1 Márta 2022, urramaítear ionchais dhlisteanacha na ndaoine lena mbaineann mar is cuí.

                     (13)

                     Dá bhrí sin, ba cheart Cinneadh Cur Chun Feidhme (AE) 2019/310 ón gComhairle a leasú dá réir sin,

               TAR ÉIS AN CINNEADH SEO A GHLACADH:

            Airteagal 1
            Leasaítear Cinneadh Cur Chun Feidhme (AE) 2019/310 mar a leanas:

                        (1)

                        in Airteagal 2, cuirtear an méid seo a leanas in ionad an dara mír:
                        “I gcás ina measann an Pholainn go bhfuil gá le síneadh a chur leis an mbeart dá dtagraítear in Airteagal 1, cuirfidh sí iarraidh ar shíneadh faoi bhráid an Choimisiúin, mar aon le tuarascáil maidir lena thionchar foriomlán ar leibhéal na calaoise CBL agus ar na daoine inchánach lena mbaineann”.

                        (2)

                        in Airteagal 3, an dara mír, cuirtear an dáta “28 Feabhra 2025” in ionad an dáta “28 Feabhra 2022”.

                        (3)

                        cuirtear an téacs atá san Iarscríbhinn a ghabhann leis an gCinneadh seo in ionad na hIarscríbhinne.

            Airteagal 2
            Gabhfaidh éifeacht leis an gCinneadh seo an lá a thabharfar fógra faoi.

            Airteagal 3
            Dírítear an Cinneadh seo chuig Poblacht na Polainne.

            Arna dhéanamh i Lucsamburg, 5 Aibreán 2022.

                  Thar ceann na Comhairle

                  An tUachtarán

               B. LE MAIRE

            (1)  IO L 347, 11.12.2006, lch. 1.

            (2)  Cinneadh Cur Chun Feidhme (AE) 2019/310 ón gComhairle an 18 Feabhra 2019 lena n-údaraítear don Pholainn beart speisialta a thabhairt isteach de mhaolú ar Airteagal 226 de Threoir 2006/112/CE maidir leis an gcomhchóras cánach breisluacha (IO L 51, 22.2.2019, lch. 19).

            IARSCRÍBHINN

                     “IARSCRÍBHINN
                     Liosta soláthairtí earraí agus seirbhísí a chumhdaítear le hAirteagal 1
                     Beidh feidhm ag Airteagal 1 maidir leis na soláthairtí earraí agus seirbhísí seo a leanas a thuairiscítear de réir Aicmiú Polannach Earraí agus Seirbhísí (PKWiU 2015)

                                 Ítim

                                 PKWiU 2015

                                 Ainm na n-earraí (grúpa earraí)/na seirbhísí (grúpa seirbhísí)

                                 1

                                 05.10.10.0

                                 Antraicít

                                 2

                                 05.20.10.0

                                 Lignít

                                 3

                                 ex 10.4

                                 Olaí agus saillte ainmhíocha agus plandúla — ola ráibe go heisiach

                                 4

                                 19.10.10.0

                                 Cóc agus leathchóc guail, ligníte nó móna; carbón freangáin

                                 5

                                 19.20.11.0

                                 Brícíní, ubhchruthóidigh agus breoslaí soladacha comhchosúla a mhonaraítear as gual

                                 6

                                 19.20.12.0

                                 Brícíní, ubhchruthóidigh agus breoslaí soladacha comhchosúla a mhonaraítear as lignít

                                 7

                                 ex 20.59.12.0

                                 Eibleachtaí le haghaidh íogrú dromhchla lena n-úsáid sa ghrianghrafadóireacht; ullmhóidí ceimiceacha lena n-úsáid sa ghrianghrafadóireacht, nach n-aicmítear in áit ar bith eile - go heisiach tónóirí nach bhfuil ceann priontála orthu le haghaidh printéirí le haghaidh meaisíní próiseála sonraí uathoibríocha

                                 8

                                 ex 20.59.30.0

                                 Dúch clóscríobháin, dúch líníochta nó dúigh eile - go heisiach cartúis dúigh nach bhfuil ceann priontála orthu le haghaidh printéirí le haghaidh meaisíní próiseála sonraí uathoibríocha

                                 9

                                 ex 22.21.30.0

                                 Plátaí, leatháin, scannán, scragall, stiallóg agus stiallóga plaisteacha, nach bhfuil treisithe, lannaithe ná i gcumasc le hábhair eile - go heisiach scragall sínteach

                                 10

                                 24.10.12.0

                                 Fearó-chóimhiotail

                                 11

                                 24.10.14.0

                                 Muciarann agus muciarann scáthánach nó cruach, i bhfoirm gráinníní nó púdair

                                 12

                                 24.10.31.0

                                 Earraí cothromrollta cruach neamh-chóimhiotail, atá teorollta, atá >= 600 mm ar leithead

                                 13

                                 24.10.32.0

                                 Earraí cothromrollta cruach neamh-chóimhiotail, atá teorollta, atá < 600 mm ar leithead

                                 14

                                 24.10.35.0

                                 Earraí cothromrollta cruach cóimhiotail eile, atá teorollta, atá >= 600 mm ar leithead, seachas táirgí cruach sileacain leictreonaí

                                 15

                                 24.10.36.0

                                 Earraí cothromrollta cruach cóimhiotail eile, atá teorollta, atá < 600 mm ar leithead, seachas táirgí cruach sileacain leictreonaí

                                 16

                                 24.10.41.0

                                 Earraí cothromrollta cruach neamh-chóimhiotail, atá fuar-rollta, atá >= 600 mm ar leithead

                                 17

                                 24.10.43.0

                                 Earraí cothromrollta cruach cóimhiotail, atá fuar-rollta, atá >= 600 mm ar leithead, seachas táirgí cruach sileacain leictreonaí

                                 18

                                 24.10.51.0

                                 Earraí cothromrollta cruach neamh-chóimhiotail, atá >= 600 mm ar leithead, atá cumhdaithe, plátáilte, nó brataithe

                                 19

                                 24.10.52.0

                                 Earraí cothromrollta cruach cóimhiotail eile, atá >= 600 mm ar leithead, atá cumhdaithe, plátáilte, nó brataithe

                                 20

                                 24.10.61.0

                                 Barraí agus slata, teo-rollta,, atá i gcornaí atá tochraiste go mírialta, de chruach neamh-chóimhiotail

                                 21

                                 24.10.62.0

                                 Barraí agus slata cruach eile, atá gaibhnithe, teorollta, teo-tharraingthe nó easbhrúite, gan bheith oibrithe seachas sin, lena n-áirítear na cinn a gcuirtear casadh iontu tar éis a rollta

                                 22

                                 24.10.65.0

                                 Barraí agus slata cruach cóimhiotail eile, atá teorollta, agus atá i gcornaí atá tochraiste go mírialta

                                 23

                                 24.10.66.0

                                 Barraí agus slata cruach cóimhiotail eile, atá gaibhnithe, teorollta, teo-tharraingthe nó easbhrúite, agus gan bheith oibrithe seachas sin, lena n-áirítear na cinn a gcuirtear casadh iontu tar éis a rollta

                                 24

                                 24.10.71.0

                                 Cónaisc oscailte cruach neamh-chóimhiotail, atá teorollta, teo-tharraingthe nó easbhrúite, agus gan bheith oibrithe seachas sin

                                 25

                                 24.10.73.0

                                 Cónaisc oscailte cruach cóimhiotail eile, atá teorollta, teo-tharraingthe nó easbhrúite, agus gan bheith oibrithe seachas sin

                                 26

                                 24.20.11.0

                                 Píobán líne cruach gan uaim den chineál a úsáidtear le haghaidh píblínte ola nó gáis

                                 27

                                 24.20.12.0

                                 Cásáil, feadánra agus píobán druilire cruach gan uaim, den chineál a úsáidtear chun ola agus gás a dhruileáil

                                 28

                                 24.20.13.0

                                 Feadáin agus píobáin cruach gan uaim eile, de thrasghearradh ciorclach

                                 29

                                 24.20.31.0

                                 Píobán líne cruach den chineál a úsáidtear le haghaidh píblínte ola nó gáis, atá táthaithe agus arb é <= 406,4 mm a thrastomhas seachtrach

                                 30

                                 24.20.33.0

                                 Feadáin agus píobáin cruach eile, de thrasghearradh ciorclach, atá táthaithe agus arb é <= 406,4 mm a dtrastomhas seachtrach

                                 31

                                 24.20.34.0

                                 Feadáin agus píobáin cruach, a bhfuil trasghearradh neamhchiorclach iontu, atá táthaithe agus arb é <= 406,4 mm a dtrastomhas seachtrach

                                 32

                                 24.20.40.0

                                 Feistis feadáin cruach nó feistis píobáin cruach, nach bhfuil teilgthe

                                 33

                                 24.31.10.0

                                 Barraí, uillinneacha, cónaisc agus próifílí soladacha cruach neamh-chóimhiotail, atá fuartharraingthe

                                 34

                                 24.31.20.0

                                 Barraí, uillinneacha, cónaisc agus próifílí soladacha cruach cóimhiotail eile, atá fuartharraingthe

                                 35

                                 24.32.10.0

                                 Táirgí cruach comhréidhe neamhbhrataithe, atá fuar-rollta gan bheith oibrithe seachas sin, atá < 600 mm ar leithead

                                 36

                                 24.32.20.0

                                 Táirgí cruach cothromrollta, atá fuar-rollta gan bheith oibrithe seachas sin, atá < 600 mm ar leithead, atá cumhdaithe, plátáilte, nó brataithe

                                 37

                                 24.33.11.0

                                 Cónaisc oscailte cruach neamh-chóimhiotail, atá fuarfhoirmithe nó fuarfhillte

                                 38

                                 24.33.20.0

                                 Leatháin easnacha cruach neamh-chóimhiotail

                                 39

                                 24.34.11.0

                                 Sreang chruach neamh-chóimhiotail fhuartharraingthe

                                 40

                                 24.41.10.0

                                 Airgead neamhshaoirsithe nó airgead i bhfoirm leathmhonaraithe nó i bhfoirm púdair

                                 41

                                 ex 24.41.20.0

                                 Ór neamhshaoirsithe nó ór i bhfoirm leathmhonaraithe nó i bhfoirm púdair, seachas ór infheistíochta de réir bhrí Airteagal 121 den Ghníomh maidir le cáin earraí agus seirbhísí, faoi réir ítim 43

                                 42

                                 24.41.30.0

                                 Platanam neamhshaoirsithe nó platanam i bhfoirm leathmhonaraithe nó i bhfoirm púdair

                                 43

                                 gan beann ar an tsiombail PKWiU

                                 Ór infheistíochta de réir bhrí Airteagal 121 den Ghníomh maidir le cáin earraí agus seirbhísí

                                 44

                                 ex 24.41.40.0

                                 Táirmhiotail nó airgead, atá plátáilte le hór, atá i bhfoirm leathmhonaraithe gan bheith oibrithe seachas sin - go heisiach airgead, atá plátáilte le hór, atá i bhfoirm leathmhonaraithe gan bheith oibrithe seachas sin

                                 45

                                 ex 24.41.50.0

                                 Táirmhiotail atá plátáilte le hairgead agus táirmhiotail, airgead nó ór, atá plátáilte le platanam, atá i bhfoirm leathmhonaraithe gan bheith oibrithe seachas sin — go heisiach ór agus airgead, atá plátáilte le platanam, atá i bhfoirm leathmhonaraithe gan bheith oibrithe seachas sin

                                 46

                                 24.42.11.0

                                 Alúmanam neamhshaoirsithe

                                 47

                                 24.43.11.0

                                 Luaidhe neamhshaoirsithe

                                 48

                                 24.43.12.0

                                 Sinc neamhshaoirsithe

                                 49

                                 24.43.13.0

                                 Stán neamhshaoirsithe

                                 50

                                 24.44.12.0

                                 Copar, neamh-mhínghlanta; anóidí copair le haghaidh mínghlanadh leictrealaíoch

                                 51

                                 24.44.13.0

                                 Copar mínghlanta agus cóimhiotail chopair, atá neamhshaoirsithe; príomh-chóimhiotail chopair

                                 52

                                 24.44.21.0

                                 Púdair agus calóga copair agus a chóimhiotal

                                 53

                                 24.44.22.0

                                 Barraí plánacha, slata, cónaisc agus slat sreinge copair agus a chóimhiotal

                                 54

                                 24.44.23.0

                                 Sreanga copair agus a chóimhiotal

                                 55

                                 24.45.11.0

                                 Nicil neamhshaoirsithe

                                 56

                                 ex 24.45.30.0

                                 Miotail agus táirgí neamhfheiriúla eile atá déanta as an ábhar céanna; ceirméid; luaithreach agus iarmhair ina bhfuil miotail agus cumaisc mhiotail — go heisiach fuíoll agus dramhaíl miotail neamhlómhair

                                 57

                                 ex 25.11.23.0

                                 Struchtúir eile agus páirteanna de struchtúir; plátaí, slata, uillinneacha, cruthanna agus a leithéidí, atá déanta as iarann, cruach nó alúmanam — go heisiach iad atá déanta as cruach

                                 58

                                 ex 25.93.13.0

                                 Éadach, gríoscáin, líontán agus fálú iarainn, cruach nó sreinge copair; miotal leata iarainn, cruach nó copair — go heisiach miotal leata cruach

                                 59

                                 ex 26.11.30.0

                                 Ciorcaid iomlánaithe leictreonacha — go heisiach próiseálaithe

                                 60

                                 26.20.1

                                 Ríomhairí agus meaisíní próiseála sonraí uathoibríocha agus páirteanna agus gabhálais lena n-aghaidh

                                 61

                                 ex 26.20.21.0

                                 Aonaid chuimhne — go heisiach tiomántáin chrua (HDDanna)

                                 62

                                 ex 26.20.22.0

                                 Gairis stórála soladstaide — go heisiach SSDanna

                                 63

                                 ex 26.30.22.0

                                 Gutháin cheallacha nó líonraí eile gan sreang — go heisiach gutháin phóca, lena n-áirítear gutháin chliste

                                 64

                                 26.40.20.0

                                 Glacadóirí teilifíse, bídís comhcheangailte le glacadóirí craolta raidió nó gairis taifeadta nó atáirgthe fuaime nó físe nó ná bídís

                                 65

                                 ex 26.40.60.0

                                 Consóil cluichí físeáin (amhail iad sin a úsáidtear le teilifíseán nó le scáileán neamhspleách) agus fearas eile cluichí físeáin nó cluichí áidh a bhfuil taispeáint leictreonach acu - seachas páirteanna agus gabhálais

                                 66

                                 26.70.13.0

                                 Ceamaraí digiteacha agus ceamthaifeadáin dhigiteacha

                                 67

                                 27.20.2

                                 Taisc-chealla leictreacha agus páirteanna díobh

                                 68

                                 28.11.41.0

                                 Páirteanna le haghaidh innill dócháin inmheánaigh spréach-adhainte, seachas páirteanna le haghaidh innill aerárthaigh

                                 69

                                 ex 28.23.22.0

                                 Páirteanna agus gabhálais le haghaidh meaisíní oifige – go heisiach cartúis dúigh agus cinn phriontála le haghaidh printéirí le haghaidh meaisíní próiseála sonraí uathoibríocha, tónóirí a bhfuil ceann priontála orthu le haghaidh printéirí le haghaidh meaisíní próiseála sonraí uathoibríocha

                                 70

                                 ex 29.31.10.0

                                 Seolta cábla adhainte agus tacair eile sreangaithe de chineál a úsáidtear i bhfeithiclí, in aerárthaí nó in árthaí uisce – go heisiach seolta cábla adhainte agus tacair eile sreangaithe de chineál a úsáidtear i bhfeithiclí

                                 71

                                 29.31.21.0

                                 Spréachphlocóidí; maignéatónna adhainte; maignéató-dineamónna; rotha lústair maighnéadacha; dáileoirí; cornaí adhainte

                                 72

                                 29.31.22.0

                                 Mótair dhúisithe agus gineadóirí dúisithe dhá fheidhm; gineadóirí eile agus trealamh eile le haghaidh innill dhócháin

                                 73

                                 29.31.23.0

                                 Trealamh comharthaíochta leictreach, gaothscáth, díreoáin agus dínéaltóirí le haghaidh mótarfheithiclí

                                 74

                                 29.31.30.0

                                 Páirteanna de threalamh leictreach eile le haghaidh mótarfheithiclí

                                 75

                                 29.32.20.0

                                 Criosanna suíocháin slándála, málaí aeir agus páirteanna agus gabhálais cabhlacha

                                 76

                                 29.32.30.0

                                 Páirteanna agus gabhálais le haghaidh mótarfheithiclí nach n-aicmítear in áit ar bith eile, seachas gluaisrothair

                                 77

                                 30.91.20.0

                                 Páirteanna agus gabhálais gluaisrothar agus taobhcharranna

                                 78

                                 ex 32.12.13.0

                                 Seodra agus seodra eile mar aon le páirteanna díobh, atá déanta as miotas lómhar nó atá plátáilte le miotal lómhar - go heisiach páirteanna de sheodra agus páirteanna de sheodra óir, airgid agus platanaim eile, i.e. seodra neamhchríochnaithe nó neamhiomlán agus páirteanna sonracha de sheodra, lena n-áirítear páirteanna atá cumhdaithe nó plátáilte le miotal lómhar

                                 79

                                 38.11.49.0

                                 Feithiclí, ríomhairí, teilifíseáin agus gairis athláimhe eile atá beartaithe lena ndiúscairt

                                 80

                                 38.11.51.0

                                 Dramhaíl ghloine

                                 81

                                 38.11.52.0

                                 Dramhaíl pháipéir agus chairtchláir

                                 82

                                 38.11.54.0

                                 Dramhaíl eile rubair

                                 83

                                 38.11.55.0

                                 Dramhaíl phlaistigh

                                 84

                                 38.11.58.0

                                 Dramhaíl ina bhfuil miotal seachas dramhaíl ghuaiseach

                                 85

                                 38.12.26.0

                                 Dramhaíl ghuaiseach mhiotail

                                 86

                                 38.12.27

                                 Dramhaíl agus cealla leictreacha agus taisc-chealla lochtacha; cealla galbhánacha agus ceallraí agus taisc-chealla leictreacha atá ídithe

                                 87

                                 38.32.2

                                 Amhábhair thánaisteacha mhiotail

                                 88

                                 38.32.31.0

                                 Amhábhar tánaisteach gloine

                                 89

                                 38.32.32.0

                                 Amhábhar tánaisteach páipéir agus cairtchláir

                                 90

                                 38.32.33.0

                                 Amhábhar tánaisteach plaistigh

                                 91

                                 38.32.34.0

                                 Amhábhar tánaisteach rubair

                                 92

                                 Peitreal, díosal, ola, gás breosla — de réir bhrí na bhforálacha maidir le dleacht mháil

                                 93

                                 Ola théite agus ola bhealaithe — de réir bhrí na bhforálacha maidir le dleacht mháil

                                 94

                                 ex 58.29.11.0

                                 Pacáistí bogearraí le haghaidh córais oibriúcháin — go heisiach SSD

                                 95

                                 ex 58.29.29.0

                                 Pacáistí bogearraí eile — go heisiach SSDanna

                                 96

                                 ex 59.11.23.0

                                 Físeáin eile agus fístaifeadtaí ar dhioscaí, téipeanna maighnéadacha agus meáin chomhchosúla — go heisiach SSDanna

                                 97

                                 gan beann ar an tsiombail PKWiU

                                 Seirbhísí aistrithe lamháltas astaíochtaí GCT dá dtagraítear sa Ghníomh an 12 Meitheamh 2015 maidir leis an gCóras Trádála Astaíochtaí Gás Ceaptha Teasa (Irisleabhar Oifigiúil 2021, ítim 332)

                                 98

                                 41.00.3

                                 Obair foirgníochta ar fhoirgnimh chónaithe (oibreacha maidir le foirgnimh nua a thógáil, foirgnimh atá ann cheana a atógáil nó a athchóiriú)

                                 99

                                 41.00.4

                                 Obair foirgníochta ar fhoirgnimh neamhchónaithe (oibreacha maidir le foirgnimh nua a thógáil, foirgnimh atá ann cheana a atógáil nó a athchóiriú)

                                 100

                                 42.11.20.0

                                 Oibreacha foirgníochta ginearálta a bhaineann le tógáil mótarbhealaí, bóithre, sráideanna agus bóithre eile le haghaidh feithiclí agus coisithe agus le tógáil rúidbhealaí

                                 101

                                 42.12.20.0

                                 Oibreacha foirgníochta ginearálta a bhaineann le tógáil iarnród agus íosbhealaí

                                 102

                                 42.13.20.0

                                 Oibreacha foirgníochta ginearálta a bhaineann le tógáil droichead agus tollán

                                 103

                                 42.21.21.0

                                 Oibreacha foirgníochta ginearálta a bhaineann le tógáil píblínte tarchuir

                                 104

                                 42.21.22.0

                                 Oibreacha foirgníochta ginearálta a bhaineann le tógáil líonraí dáileacháin, lena n-áirítear oibreacha cúnta

                                 105

                                 42.21.23.0

                                 Oibreacha foirgníochta ginearálta a bhaineann le tógáil córas uisciúcháin (séaraigh), línte bus agus uisce, saoráidí le haghaidh cóireáil uisce agus cóireáil séarachais agus stáisiún caidéil

                                 106

                                 42.21.24.0

                                 Oibreacha a bhaineann le toibreacha agus iontógálacha uisce a dhruileáil agus dabhcha séarachais a shuiteáil

                                 107

                                 42.22.21.0

                                 Oibreacha foirgníochta ginearálta a bhaineann le tógáil línte tarchurtha teileachumarsáide agus cumhachta

                                 108

                                 42.22.22.0

                                 Oibreacha foirgníochta ginearálta a bhaineann le tógáil línte dáileacháin teileachumarsáide agus cumhachta

                                 109

                                 42.22.23.0

                                 Oibreacha foirgníochta ginearálta a bhaineann le tógáil stáisiún cumhachta

                                 110

                                 42.91.20.0

                                 Oibreacha foirgníochta ginearálta a bhaineann le tógáil calaí, calafort, dambaí, loc agus saoráidí hidritheicniúla gaolmhara

                                 111

                                 42.99.21.0

                                 Oibreacha foirgníochta ginearálta a bhaineann le tógáil saoráidí táirgeachta agus saoráidí mianadóireachta

                                 112

                                 42.99.22.0

                                 Oibreacha foirgníochta ginearálta a bhaineann le tógáil staideanna agus páirceanna spóirt

                                 113

                                 42.99.29.0

                                 Oibreacha foirgníochta ginearálta a bhaineann le tógáil struchtúr innealltóireachta sibhialta eile nach n-aicmítear in áit ar bith eile

                                 114

                                 43.11.10.0

                                 Oibreacha a bhaineann le foirgnimh a scartáil

                                 115

                                 43.12.11.0

                                 Oibreacha a bhaineann leis an láithreán a ullmhú le haghaidh foirgníochta, seachas oibreacha créafóige

                                 116

                                 43.12.12.0

                                 Oibreacha créafóige: tochailt, tochailt díog agus jabanna crécharta

                                 117

                                 43.13.10.0

                                 Oibreacha a bhaineann le tochailt agus le druileáil innealtóireachta geolaíche

                                 118

                                 43.21.10.1

                                 Oibreacha a bhaineann le suiteálacha sábháilteachta leictreacha a chur i gcrích

                                 119

                                 43.21.10.2

                                 Oibreacha a bhaineann le suiteálacha leictreacha eile a chur chun feidhme

                                 120

                                 43.22.11.0

                                 Oibreacha a bhaineann le hoibreacha pluiméireachta agus draenála a chur i gcrích

                                 121

                                 43.22.12.0

                                 Oibreacha a bhaineann le córais téimh, aerála agus aerchóiriúcháin a chur i gcrích

                                 122

                                 43.22.20.0

                                 Oibreacha a bhaineann le suiteálacha gáis a chur i gcrích

                                 123

                                 43.29.11.0

                                 Obair inslithe

                                 124

                                 43.29.12.0

                                 Sconsaí a shuiteáil

                                 125

                                 43.29.19.0

                                 Oibreacha suiteála eile nach n-aicmítear in áit ar bith eile

                                 126

                                 43.31.10.0

                                 Oibreacha plástrála

                                 127

                                 43.32.10.0

                                 Obair shuiteála le haghaidh na siúinéireachta

                                 128

                                 43.33.10.0

                                 Oibreacha a bhaineann le hurláir a leagan agus le héadan a chur ar bhallaí

                                 129

                                 43.33.21.0

                                 Oibreacha a bhaineann le terrazzo, marmar, eibhear nó slinn a leagan ar urláir agus ar bhallaí

                                 130

                                 43.33.29.0

                                 Oibreacha eile a bhaineann le hurláir a leagan agus le ballaí (lena n-áirítear páipéar balla a chrochadh) nach n-aicmítear in áit ar bith eile

                                 131

                                 43.34.10.0

                                 Oibreacha péinteála

                                 132

                                 43.34.20.0

                                 Oibreacha déanta gloine

                                 133

                                 43.39.11.0

                                 Oibreacha a bhaineann leis an maisiúchán

                                 134

                                 43.39.19.0

                                 Oibreacha a bhaineann le hoibreacha críochnaithe eile a chur i gcrích nach n-aicmítear in áit ar bith eile

                                 135

                                 43.91.11.0

                                 Oibreacha a bhaineann le struchtúir dín a thógáil

                                 136

                                 43.91.19.0

                                 Oibreacha a bhaineann le hobair dín eile

                                 137

                                 43.99.10.0

                                 Oibreacha a bhaineann le hinsliú taisdíonach agus uiscedhíonach a shuiteáil

                                 138

                                 43.99.20.0

                                 Oibreacha a bhaineann le scafall a chóimeáil agus a dhíchóimeáil

                                 139

                                 43.99.30.0

                                 Oibreacha a bhaineann le dúshraitheanna a thógáil, lena n-áirítear pílí a shá

                                 140

                                 43.99.40.0

                                 Oibreacha coincréite

                                 141

                                 43.99.50.0

                                 Oibreacha a bhaineann le struchtúir mhiotail a thógáil

                                 142

                                 43.99.60.0

                                 Oibreacha a bhaineann le struchtúir bhríce agus chloiche a thógáil

                                 143

                                 43.99.70.0

                                 Oibreacha a bhaineann le struchtúir réamhdhéanta a chóimeáil agus a thógáil

                                 144

                                 43.99.90.0

                                 Oibreacha a bhaineann le hoibreacha speisialaithe eile a dhéanamh nach n-aicmítear in áit ar bith eile

                                 145

                                 45.31.1

                                 Seirbhísí trádála le haghaidh páirteanna agus gabhálais mótarfheithiclí, seachas gluaisrothair

                                 146

                                 45.32.1

                                 Seirbhísí trádála miondíola siopaí speisialaithe le haghaidh páirteanna agus gabhálais mótarfheithiclí, seachas gluaisrothair

                                 147

                                 45.32.2

                                 Seirbhísí trádála miondíola eile le haghaidh páirteanna agus gabhálais mótarfheithiclí, seachas gluaisrothair

                                 148

                                 ex 45.40.10.0

                                 Seirbhísí trádála mórdhíola gluaisrothar agus páirteanna gaolmhara agus gabhálas gaolmhar — go heisiach páirteanna agus gabhálais le haghaidh gluaisrothar a dhíol

                                 149

                                 ex 45.40.20.0

                                 Seirbhísí trádála miondíola siopaí gluaisrothar agus páirteanna gaolmhara agus gabhálas gaolmhar — go heisiach páirteanna agus gabhálais le haghaidh gluaisrothar a dhíol

                                 150

                                 ex 45.40.30.0

                                 Seirbhísí trádála miondíola eile le haghaidh gluaisrothar agus páirteanna gaolmhara agus gabhálais ghaolmhara — go heisiach páirteanna agus gabhálais le haghaidh gluaisrothar a mhiondíol.

               ”


title: Cinneadh Cur Chun Feidhme (AE) 2022/560 ón gCoimisiún an 31 Márta 2022 lena n-athnuaitear an t-údarú chun táirgí a chur ar an margadh, ar táirgí iad ina bhfuil, atá comhdhéanta de, nó a tháirgtear as cadás géinmhodhnaithe GHB614 (BCS-GHØØ2-5) de bhun Rialachán (CE) Uimh. 1829/2003 ó Pharlaimint na hEorpa agus ón gComhairle (a bhfuil fógra tugtha ina leith faoi dhoiciméad C(2022) 1891) (An téacs Gearmáinise amháin atá barántúil) (Téacs atá ábhartha maidir le LEE)

text:
                  7.4.2022

                  GA

                  Iris Oifigiúil an Aontais Eorpaigh

                  L 108/60

         CINNEADH CUR CHUN FEIDHME (AE) 2022/560 ÓN gCOIMISIÚN
         an 31 Márta 2022
         lena n-athnuaitear an t-údarú chun táirgí a chur ar an margadh, ar táirgí iad ina bhfuil, atá comhdhéanta de, nó a tháirgtear as cadás géinmhodhnaithe GHB614 (BCS-GHØØ2-5) de bhun Rialachán (CE) Uimh. 1829/2003 ó Pharlaimint na hEorpa agus ón gComhairle

               (a bhfuil fógra tugtha ina leith faoi dhoiciméad C(2022) 1891)

         (An téacs Gearmáinise amháin atá barántúil)
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (CE) Uimh. 1829/2003 ó Pharlaimint na hEorpa agus ón gComhairle an 22 Meán Fómhair 2003 maidir le bia géinmhodhnaithe agus le beatha ghéinmhodhnaithe (1), agus go háirithe Airteagal 11(3) agus Airteagal 23(3) de,
         De bharr an mhéid seo a leanas:

                     (1)

                     Údaraíodh le Cinneadh 2011/354/AE ón gCoimisiún (2) bia agus beatha a chur ar an margadh, ar bia agus beatha iad ina bhfuil, atá comhdhéanta de, nó a tháirgtear as cadás géinmhodhnaithe GHB614. Cumhdaítear le raon feidhme an údaraithe sin freisin táirgí seachas bia agus beatha a chur ar an margadh ach ina bhfuil nó atá comhdhéanta de chadás géinmhodhnaithe GHB614, le haghaidh na húsáide céanna le cadás ar bith eile, cé is moite de shaothrú.

                     (2)

                     An 22 Aibreán 2020, thar ceann BASF Agricultural Solutions Seed US LLC atá lonnaithe sna Stáit Aontaithe, chuir BASF SE, cuideachta atá lonnaithe sa Ghearmáin, iarratas faoi bhráid an Choimisiúin, i gcomhréir le hAirteagal 11 agus Airteagal 23 de Rialachán (CE) Uimh. 1829/2003, maidir leis an údarú sin a athnuachan.

                     (3)

                     An 7 Iúil 2021, d’eisigh an tÚdarás Eorpach um Shábháilteacht Bia (“an tÚdarás”) tuairim eolaíoch fhabhrach (3) i gcomhréir le hAirteagal 11 agus Airteagal 23 de Rialachán (CE) Uimh. 1829/2003. Tháinig sé ar an gconclúid nach raibh fianaise san iarratas ar athnuachan ar aon ghuais nua, nochtadh modhnaithe nó éiginnteachtaí eolaíocha a d’athródh conclúidí an mheasúnaithe riosca bunaidh ar chadás géinmhodhnaithe GHB614, rud a ghlac an tÚdarás in 2009 (4).

                     (4)

                     Ina thuairim eolaíoch, rinne an tÚdarás breithniú ar gach ceist agus ábhar imní a tharraing na Ballstáit anuas i gcomhthéacs an chomhairliúcháin leis na húdaráis inniúla náisiúnta dá bhforáiltear in Airteagal 6(4) agus Airteagal 18(4) de Rialachán (CE) Uimh. 1829/2003.

                     (5)

                     An plean faireacháin le haghaidh éifeachtaí comhshaoil a chur an t-iarratasóir isteach, arb é atá ann plean faireachais ginearálta, tháinig an tÚdarás ar an gconclúid freisin go bhfuil an plean sin i gcomhréir le húsáidí beartaithe na dtáirgí.

                     (6)

                     Agus na conclúidí sin á gcur san áireamh, maidir leis an údarú chun bia agus beatha a chur ar an margadh, ar bia agus beatha iad ina bhfuil, atá comhdhéanta de, nó a tháirgtear as cadás géinmhodhnaithe GHB614, agus chun táirgí a chur ar an margadh, ar táirgí iad ina bhfuil nó atá comhdhéanta de chadás géinmhodhnaithe GHB614 le haghaidh úsáidí seachas bia agus beatha, cé is moite de shaothrú, ba cheart an t-údarú sin a athnuachan.

                     (7)

                     I gcomhthéacs a údaraithe tosaigh le Cinneadh 2011/354/AE, tá aitheantóir uathúil sannta do chadás géinmhodhnaithe GHB614, i gcomhréir le Rialachán (CE) Uimh. 65/2004 ón gCoimisiún (5). Ba cheart leanúint den aitheantóir uathúil sin a úsáid.

                     (8)

                     Maidir leis na táirgí a chumhdaítear leis an gCinneadh seo, dhealródh sé nach gá aon cheanglas lipéadaithe sonrach, seachas iad siúd dá bhforáiltear in Airteagal 13(1) agus Airteagal 25(2) de Rialachán (CE) Uimh. 1829/2003 agus in Airteagal 4(6) de Rialachán (CE) Uimh. 1830/2003 ó Pharlaimint na hEorpa agus ón gComhairle (6). Mar sin féin, chun a áirithiú go bhfanfaidh úsáid na dtáirgí ina bhfuil nó atá comhdhéanta de chadás géinmhodhnaithe GHB614 laistigh de theorainneacha an údaraithe a dheonaítear leis an gCinneadh seo, ba cheart a léiriú go soiléir ar lipéadú na dtáirgí sin, cé is moite de bhia agus comhábhair bia, nach bhfuil siad ceaptha le haghaidh saothrú.

                     (9)

                     Ba cheart do shealbhóir an údaraithe tuarascálacha bliantúla a chur isteach maidir le cur chun feidhme agus torthaí na ngníomhaíochtaí a leagtar amach sa phlean faireacháin le haghaidh éifeachtaí comhshaoil. Ba cheart na torthaí sin a chur i láthair i gcomhréir leis na ceanglais a leagtar síos i gCinneadh 2009/770/CE ón gCoimisiún (7).

                     (10)

                     Ní thugann tuairim an Údaráis údar le coinníollacha nó srianta sonracha a fhorchur maidir le cur ar an margadh le haghaidh úsáide agus láimhseála, lena n-áirítear ceanglais faireacháin iar-mhargaidh i ndáil le bia agus beatha a thomhailt, ar bia agus beatha iad ina bhfuil, atá comhdhéanta de, nó a tháirgtear as cadás géinmhodhnaithe GHB614, nó maidir le héiceachórais/comhshaol nó limistéir gheografacha áirithe a chosaint, dá bhforáiltear in Airteagal 6(5)(e) agus Airteagal 18(5)(e) de Rialachán (CE) Uimh. 1829/2003.

                     (11)

                     An fhaisnéis ábhartha uile maidir le húdarú na dtáirgí a chumhdaítear leis an gCinneadh seo, ba cheart í a iontráil sa chlár Comhphobail de bhia géinmhodhnaithe agus beatha ghéinmhodhnaithe dá dtagraítear in Airteagal 28(1) de Rialachán (CE) Uimh. 1829/2003.

                     (12)

                     Tá an Cinneadh seo le fógairt trí Theach Imréitigh na Bithshábháilteachta do na Páirtithe i bPrótacal Cartagena ar an mBithshábháilteacht a ghabhann leis an gCoinbhinsiún maidir leis an Éagsúlacht Bhitheolaíoch, de bhun Airteagal 9(1) agus Airteagal 15(2)(c) de Rialachán (CE) Uimh. 1946/2003 ó Pharlaimint na hEorpa agus ón gComhairle (8).

                     (13)

                     Níor thug an Buanchoiste um Plandaí, Ainmhithe, Bia agus Beatha tuairim uaidh laistigh den teorainn ama a leag Cathaoirleach an Choiste síos. Measadh an gníomh cur chun feidhme seo a bheith riachtanach agus chuir an Cathaoirleach faoi bhráid an choiste achomhairc é le go ndéanfar tuilleadh plé ina leith. Níor thug an coiste achomhairc tuairim uaidh,

               TAR ÉIS AN CINNEADH SEO A GHLACADH:

            Airteagal 1
            Orgánach géinmhodhnaithe agus aitheantóir uathúil
            Cadás géinmhodhnaithe (Gossypium hirsutum) GHB614, mar a shonraítear i bpointe (b) den Iarscríbhinn a ghabhann leis an gCinneadh seo, sanntar an t-aitheantóir uathúil BCS-GHØØ2-5 dó i gcomhréir le Rialachán (CE) Uimh. 65/2004.

            Airteagal 2
            Athnuachan an údaraithe
            An t-údarú chun na táirgí seo a leanas a chur ar an margadh, déantar é a athnuachan i gcomhréir leis na coinníollacha a leagtar amach sa Chinneadh seo:

                        (a)

                        bianna agus comhábhair bhia ina bhfuil, atá comhdhéanta de, nó a tháirgtear as cadás géinmhodhnaithe BCS-GHØØ2-5;

                        (b)

                        beatha ina bhfuil, atá comhdhéanta de, nó a tháirgtear as cadás géinmhodhnaithe BCS-GHØØ2-5;

                        (c)

                        táirgí ina bhfuil nó atá comhdhéanta de chadás géinmhodhnaithe BCS-GHØØ2-5, le haghaidh úsáidí seachas iad siúd dá bhforáiltear i bpointe (a) agus pointe (b), cé is moite de shaothrú.

            Airteagal 3
            Lipéadú

               1.   Chun críocha na gceanglas lipéadaithe a leagtar síos in Airteagal 13(1) agus Airteagal 25(2) de Rialachán (CE) Uimh. 1829/2003 agus in Airteagal 4(6) de Rialachán (CE) Uimh. 1830/2003, is é “cadás” a bheidh mar “ainm an orgánaigh”.

               2.   Beidh na focail “níltear le saothrú” ar an lipéad agus sna doiciméid a ghabhann leis na táirgí ina bhfuil nó atá comhdhéanta de chadás géinmhodhnaithe dá dtagraítear in Airteagal 1, cé is moite de tháirgí dá dtagraítear in Airteagal 2, pointe (a).

            Airteagal 4
            An modh braite
            Beidh feidhm ag an modh a leagtar amach i bpointe (d) den Iarscríbhinn maidir le cadás géinmhodhnaithe BCS-GHØØ2-5 a bhrath.

            Airteagal 5
            Plean faireacháin le haghaidh éifeachtaí comhshaoil

               1.   Áiritheoidh sealbhóir an údaraithe go gcuirfear i bhfeidhm agus go gcuirfear chun feidhme an plean faireacháin le haghaidh éifeachtaí comhshaoil, mar a leagtar amach i bpointe (h) den Iarscríbhinn.

               2.   Cuirfidh sealbhóir an údaraithe faoi bhráid an Choimisiúin tuarascálacha bliantúla maidir le cur chun feidhme agus torthaí na ngníomhaíochtaí a leagtar amach sa phlean faireacháin i gcomhréir leis an bhformáid a leagtar amach i gCinneadh 2009/770/CE.

            Airteagal 6
            An clár Comhphobail
            Déanfar an fhaisnéis a leagtar amach san Iarscríbhinn a iontráil sa chlár Comhphobail de bhia géinmhodhnaithe agus beatha ghéinmhodhnaithe, dá dtagraítear in Airteagal 28(1) de Rialachán (CE) Uimh. 1829/2003.

            Airteagal 7
            Sealbhóir an údaraithe
            Is é BASF Agricultural Solutions Seed US LLC, na Stáit Aontaithe, atá á ionadú san Aontas ag BASF SE, an Ghearmáin, sealbhóir an údaraithe.

            Airteagal 8
            Bailíocht
            Beidh an Cinneadh seo i bhfeidhm ar feadh tréimhse 10 mbliana ón dáta a dtabharfar fógra ina leith.

            Airteagal 9
            Seolaí
            Is chuig BASF Agricultural Solutions Seed US LLC, 100 Park Avenue, Florham Park, New Jersey 07932, na Stáit Aontaithe, cuideachta atá á hionadú san Aontas ag BASF SE, Carl-Bosch-Str. 38, D-67063 Ludwigshafen, an Ghearmáin, a dhírítear an Cinneadh seo.

            Arna dhéanamh sa Bhruiséil, 31 Márta 2022.

                  Thar ceann an Choimisiúin

               Stella KYRIAKIDES

                  Comhalta den Choimisiún

            (1)  IO L 268, 18.10.2003, lch. 1.

            (2)  Cinneadh 2011/354/AE ón gCoimisiún an 17 Meitheamh 2011 lena n-údaraítear táirgí a chur ar an margadh, ar táirgí iad ina bhfuil, atá comhdhéanta de, nó a tháirgtear as cadás géinmhodhnaithe GHB614 (BCS-GHØØ2-5) de bhun Rialachán (CE) Uimh. 1829/2003 ó Pharlaimint na hEorpa agus ón gComhairle (IO L 160, 18.6.2011, lch. 90).

            (3)  Painéal GMO EFSA (Painéal EFSA um Orgánaigh Ghéinmhodhnaithe), 2021. “Scientific Opinion on the assessment of genetically modified cotton GHB614 for renewal authorisation under Regulation (EC) No 1829/2003 (application EFSA-GMO-RX-018)” [“Tuairim Eolaíoch ar an measúnú ar chadás géinmhodhnaithe GHB614 maidir le húdarú a athnuachan faoi Rialachán (CE) Uimh. 1829/2003 (iarratas EFSA-GMO-RX-018)”]. EFSA Journal [Iris EFSA] 2021;19(7):6671, 12 lgh.; https://doi.org/10.2903/j.efsa.2021.6671.

            (4)  Painéal GMO EFSA, 2009. “Scientific Opinion of the Panel on Genetically Modified Organisms on an application (Reference EFSA-GMO-NL-2008-51) for the placing on the market of glyphosate tolerant genetically modified cotton GHB614, for food and feed uses, import and processing under Regulation (EC) No 1829/2003 from Bayer CropScience” [“Tuairim Eolaíoch an Phainéil um Orgánaigh Ghéinmhodhnaithe ar iarratas (Tagairt EFSA-GMO-NL-2008-51) ó Bayer CropScience chun cadás géinmhodhnaithe GHB614 atá frithsheasmhach in aghaidh gliofosáite a chur ar an margadh, lena úsáid i mbia agus beatha, lena allmhairiú agus lena phróiseáil faoi Rialachán (CE) Uimh. 1829/2003]. EFSA Journal [Iris EFSA] 2009;7(3):985, 24 lgh.; https://doi.org/10.2903/j.efsa.2009.985.

            (5)  Rialachán (CE) Uimh. 65/2004 ón gCoimisiún an 14 Eanáir 2004 lena mbunaítear córas chun aitheantóirí uathúla a fhorbairt agus a shannadh d’orgánaigh ghéinmhodhnaithe (IO L 10, 16.1.2004, lch. 5).

            (6)  Rialachán (CE) Uimh. 1830/2003 ó Pharlaimint na hEorpa agus ón gComhairle an 22 Meán Fómhair 2003 maidir le hinrianaitheacht agus lipéadú orgánach géinmhodhnaithe agus inrianaitheacht táirgí bia agus beatha a tháirgtear ó orgánaigh ghéinmhodhnaithe agus lena leasaítear Treoir 2001/18/CE (IO L 268, 18.10.2003, lch. 24).

            (7)  Cinneadh 2009/770/CE ón gCoimisiún an 13 Deireadh Fómhair 2009 lena mbunaítear formáidí tuairiscithe caighdeánacha maidir le cur i láthair thorthaí an fhaireacháin ar orgánaigh ghéinmhodhnaithe a scaoileadh d’aon ghnó sa chomhshaol, mar tháirgí nó i dtáirgí, chun iad a chur ar an margadh, de bhun Threoir 2001/18/CE ó Pharlaimint na hEorpa agus ón gComhairle (IO L 275, 21.10.2009, lch. 9).

            (8)  Rialachán (CE) Uimh. 1946/2003 ó Pharlaimint na hEorpa agus ón gComhairle an 15 Iúil 2003 maidir le gluaiseachtaí trasteorann orgánach géinmhodhnaithe (IO L 287, 5.11.2003, lch. 1).

            IARSCRÍBHINN
            (a)   An t-iarratasóir agus sealbhóir an údaraithe:

                        Ainm

                        :

                        BASF Agricultural Solutions Seeds US LLC

                        Seoladh

                        :

                        100 Park Avenue, Florham Park, New Jersey 07932, na Stáit Aontaithe

                  Atá á ionadú san Aontas ag: BASF SE, Carl-Bosch-Str. 38, D-67063, Ludwigshafen, an Ghearmáin.
            (b)   Ainmníocht agus sonraíocht na dtáirgí:

                        (1)

                        bianna agus comhábhair bhia ina bhfuil, atá comhdhéanta de, nó a tháirgtear as cadás géinmhodhnaithe BCS-GHØØ2-5;

                        (2)

                        beatha ina bhfuil, atá comhdhéanta de, nó a tháirgtear as cadás géinmhodhnaithe BCS-GHØØ2-5;

                        (3)

                        táirgí ina bhfuil nó atá comhdhéanta de chadás géinmhodhnaithe BCS-GHØØ2-5, le haghaidh úsáidí seachas iad siúd dá bhforáiltear i bpointe (1) agus pointe (2), cé is moite de shaothrú.

                  Léiríonn an cadás géinmhodhnaithe BCS-GHØØ2-5 an ghéin 2mEPSPS, lena dtugtar frithsheasmhacht in aghaidh luibhicídí atá bunaithe ar an ngliofosáit.
            (c)   Lipéadú:

                        (1)

                        Chun críocha na gceanglas lipéadaithe a leagtar síos in Airteagal 13(1) agus Airteagal 25(2) de Rialachán (CE) Uimh. 1829/2003, agus in Airteagal 4(6) de Rialachán (CE) Uimh. 1830/2003, is e “cadás” a bheidh mar “ainm an orgánaigh”;

                        (2)

                        Beidh na focail “níltear le saothrú” ar an lipéad agus sna doiciméid a ghabhann leis na táirgí ina bhfuil nó atá comhdhéanta de chadás géinmhodhnaithe BCS-GHØØ2-5, cé is moite de na táirgí dá dtagraítear i bpointe (b)(1).

                  (d)   An modh braite:

                        (1)

                        Modh teagmhas-shonrach maidir le cadás géinmhodhnaithe BCS-GHØØ2-5 a chainníochtú trí úsáid a bhaint as PCR fíor-ama;

                        (2)

                        Arna bhailíochtú ag Saotharlann Tagartha an Aontais Eorpaigh a bunaíodh faoi Rialachán (CE) Uimh. 1829/2003, arna fhoilsiú ag http://gmo-crl.jrc.ec.europa.eu/StatusOfDossiers.aspx;

                        (3)

                        Ábhar Tagartha: Tá AOCS 1108 agus 0306 le fáil tríd an American Oil Chemists Society ag https://aocs.org/tech/crm.

                  (e)   Aitheantóir uathúil:

            BCS-GHØØ2-5
            (f)   An fhaisnéis a cheanglaítear de bhun Iarscríbhinn II a ghabhann le Prótacal Cartagena ar an mBithshábháilteacht a ghabhann leis an gCoinbhinsiún maidir leis an Éagsúlacht Bhitheolaíoch:

            [Teach Imréitigh na Bithshábháilteachta, Uimhir aitheantais an chomhaid: arna foilsiú sa chlár Comhphobail de bhia géinmhodhnaithe agus beatha ghéinmhodhnaithe nuair a thabharfar fógra ina leith].
            (g)   Coinníollacha nó srianta maidir leis na táirgí a chur ar an margadh, a úsáid nó a láimhseáil:

            Ní theastaítear.
            (h)   Plean faireacháin le haghaidh éifeachtaí comhshaoil:

            Plean faireacháin le haghaidh éifeachtaí comhshaoil i gcomhréir le hIarscríbhinn VII a ghabhann le Treoir 2001/18/CE ó Pharlaimint na hEorpa agus ón gComhairle (1).
            [Nasc: plean arna fhoilsiú sa chlár Comhphobail de bhia géinmhodhnaithe agus beatha ghéinmhodhnaithe]
            (i)   Ceanglais faireacháin iar-mhargaidh maidir le húsáid an bhia mar bhia don duine:

            Ní theastaítear.

               Nóta: d’fhéadfadh sé gur ghá naisc chuig doiciméid ábhartha a mhodhnú le himeacht ama. Cuirfear na modhnuithe sin ar fáil don phobal tríd an gclár Comhphobail de bhia géinmhodhnaithe agus beatha ghéinmhodhnaithe a thabhairt cothrom le dáta.

               (1)  Treoir 2001/18/CE ó Pharlaimint na hEorpa agus ón gComhairle an 12 Márta 2001 maidir le scaoileadh réamhbheartaithe orgánach géinmhodhnaithe isteach sa chomhshaol agus lena n-aisghairtear Treoir 90/220/CEE ón gComhairle (IO L 106, 17.4.2001, lch. 1).


title: CINNEADH CUR CHUN FEIDHME (AE) …/… ÓN gCOIMISIÚN lena leagtar síos spriocanna feidhmíochta ar fud an Aontais Eorpaigh le haghaidh an líonra um bainistíocht aerthráchta i leith an tríú tréimhse thagartha (2020-2024) agus lena n-aisghairtear Cinneadh Cur Chun Feidhme (AE) 2019/903

text:
               CINNEADH CUR CHUN FEIDHME (AE) …/… ÓN gCOIMISIÚN

               an 2.6.2021

               lena leagtar síos spriocanna feidhmíochta ar fud an Aontais Eorpaigh le haghaidh an líonra um bainistíocht aerthráchta i leith an tríú tréimhse thagartha (2020-2024) agus lena n‑aisghairtear Cinneadh Cur Chun Feidhme (AE) 2019/903

               (Téacs atá ábhartha maidir le LEE)

               TÁ AN COIMISIÚN EORPACH,

               Ag féachaint do Rialachán (CE) Uimh. 549/2004 ó Pharlaimint na hEorpa agus ón gComhairle an 10 Márta 2004 lena leagtar síos an creat chun aerspás Eorpach aonair a chruthú (an creat-rialachán)
                  1
               , agus go háirithe Airteagal 11(3), pointe (a), de,

               De bharr an mhéid seo a leanas:

               (1)Le Rialachán Cur Chun Feidhme (AE) 2019/317 ón gCoimisiún
                  2
                leagtar amach na rialacha mionsonraithe agus na nósanna imeachta mionsonraithe maidir le cur chun feidhme na scéime feidhmíochta agus muirearaithe agus bunaítear go gcumhdaíonn an tríú tréimhse thagartha den scéim feidhmíochta agus muirearaithe na blianta féilire 2020 go 2024 agus an dá bhliain sin san áireamh.

               (2)Ón gcéad ráithe den bhliain féilire 2020, d’fhág paindéim COVID‑19 gur tháinig laghdú suntasach ar an aerthrácht de bharr na mbeart a rinne na Ballstáit agus tríú tíortha chun srian a choinneáil ar an bpaindéim. Tá an t‑aeriompar buailte go mór ag ráig COVID‑19 i gcónaí, ach mar sin féin táthar ag ceapadh go dtéarnóidh an earnáil de réir a chéile le linn an tríú tréimhse thagartha. Mar sin féin, tá éiginnteacht mhór ann fós maidir le luas agus dlús an téarnaimh óir tá an luas agus an dlús sin ag brath ar fhorbairt na staide sláintíochta agus eacnamaíche san Aontas agus sa chuid eile den domhan.

               (3)Leagtar síos spriocanna feidhmíochta ar fud an Aontais le haghaidh an tríú tréimhse thagartha i gCinneadh Cur Chun Feidhme (AE) 2019/903 ón gCoimisiún
                  3
               . Maidir leis na spriocanna feidhmíochta ar fud an Aontais agus na dréachtphleananna feidhmíochta a ghlac na Ballstáit, ós rud é gur tarraingíodh suas iad sular tharla ráig phaindéim COVID‑19, ní fhéadfaí an t‑athrú suntasach a tháinig ar na dálaí aeriompair de dheasca na paindéime a chur san áireamh iontu.

               (4)Mar fhreagairt ar thionchar phaindéim COVID‑19 ar sholáthar seirbhísí aerloingseoireachta, leagadh amach bearta eisceachtúla le haghaidh an tríú tréimhse thagartha, de mhaolú ar Rialachán (AE) 2019/317, i Rialachán Cur Chun Feidhme (AE) 2020/1627 ón gCoimisiún
                  4
               .

               (5)De bhun mhír 1 d’Airteagal 2 de Rialachán Cur Chun Feidhme (AE) 2020/1627, ceanglaítear ar an gCoimisiún spriocanna feidhmíochta athbhreithnithe ar fud an Aontais le haghaidh an tríú tréimhse thagartha a ghlacadh faoin 1 Bealtaine 2021. I gcomhréir le mír 4 d’Airteagal 9 de Rialachán Cur Chun Feidhme (AE) 2019/317, tá an Coimisiún le hathbhreithniú a dhéanamh ar na luachanna seo a leanas, in éineacht leis na spriocanna feidhmíochta ar fud an Aontais: an ‘luach bonnlíne le haghaidh costais arna suíomh’ ar fud an Aontais, an ‘luach bonnlíne le haghaidh costais aonaid arna suíomh’ ar fud an Aontais, na híostairseacha foláirimh a rialaíonn go bhféadfaidh na Ballstáit athbhreithniú a iarraidh ar na spriocanna feidhmíochta atá sna pleananna feidhmíochta, mar aon leis na grúpaí comparáide soláthraithe seirbhísí aerloingseoireachta a bhfuil timpeallacht oibríochtúil agus eacnamaíoch chomhchosúil acu.

               (6)Maidir leis na spriocanna feidhmíochta ar fud an Aontais le haghaidh an tríú tréimhse thagartha a leagtar amach sa Chinneadh seo, tá siad bunaithe ar an ionchur a fuarthas ón gComhlacht Athbhreithnithe Feidhmíochta, ón mBainisteoir Líonra, ón nGníomhaireacht Sábháilteachta Eitlíochta an Aontais Eorpaigh (‘EASA’) agus ó na húdaráis mhaoirseachta náisiúnta, agus cuireadh na comhairliúcháin leis na páirtithe leasmhara san áireamh.

               (7)Na spriocanna feidhmíochta athbhreithnithe ar fud an Aontais le haghaidh an tríú tréimhse thagartha a chuimsítear sa Chinneadh seo, tá siad bunaithe ar shonraí a chumhdaíonn na Ballstáit, an Iorua agus an Eilvéis.

               (8)Léirítear na toimhdí tráchta atá mar bhonn ag an gCinneadh seo i dtéarmaí Rialacha um Eitilt de réir Uirlisí (‘IFR’) maidir le gluaiseachtaí agus in aonaid seirbhíse bunaithe ar réamhaisnéis trácht faoi bhealach STATFOR na hEagraíochta Eorpaí Um Shábháilteacht na hAerloingseoireachta (Eurocontrol) an 4 Samhain 2020. De bharr athrú téarmaíochta ar thaobh STATFOR de, meastar gurb é an cás láir nó ‘Cás 2’ ‘bonn réamhaisnéise STATFOR’ de réir bhrí phointe (b) d’Airteagal 9(3) de Rialachán Cur Chun Feidhme (AE) 2019/317. Is é atá sa réamhaisnéis faoi bhealach sin 4 455 611 ghluaiseacht IFR agus 52 594 913 aonad seirbhíse faoi bhealach le haghaidh 2020,
                  5 153 494 ghluaiseacht IFR agus 57 373 113 aonad seirbhíse le haghaidh 2021, 7 303 402 ghluaiseacht IFR agus 86 656 273 aonad seirbhíse le haghaidh 2022, 8 326 704 ghluaiseacht IFR agus
                  101 925 348 aonad seirbhíse le haghaidh 2023, agus 9 326 147 ngluaiseacht IFR agus 116 358 421 aonad seirbhíse le haghaidh 2024.

               (9)Agus spriocanna feidhmíochta ar fud an Aontais á leagan síos, ba cheart cúinsí eacnamaíocha, sábháilteachta, comhshaoil agus oibríochtúla, chomh maith le hidirthuilleamaíochtaí nó comhbhabhtálacha idir príomhréimsí feidhmíochta a chur san áireamh. Go deimhin, i spriocanna feidhmíochta na bpríomhréimsí feidhmíochta a bhaineann le cost-éifeachtúlacht agus acmhainneacht, ba cheart an gaol idir costais a chur san áireamh chun acmhainneacht bhreise, agus na feabhsuithe is féidir a bhaint amach leis na costais sin, a sholáthar. I spriocanna feidhmíochta phríomhréimse feidhmíochta an chomhshaoil, maidir le bearta arb é is aidhm dóibh ídiú breosla a íoslaghdú, agus dá bhrí sin astaíochtaí a laghdú, ba cheart é a chur san áireamh nach féidir bearta oibríochtúla bainistithe aerthráchta (‘BAT’) a chur chun feidhme go praiticiúil i gcónaí. Is é an rud is cúis leis sin na srianta oibríochtúla a bhaineann le scaradh sábháilte aerárthaí go háirithe, agus leis an acmhainneacht bainistithe aerthráchta atá ar fáil. Ar deireadh, ba cheart é a chur san áireamh sna spriocanna feidhmíochta sa phríomhréimse feidhmíochta gur cuspóir sáraitheach é seirbhísí aerloingseoireachta a sholáthar ar bhealach sábháilte agus gur cheart an tsábháilteacht a leabú go hiomlán i bpleanáil ghnó na soláthraithe seirbhísí aerloingseoireachta.

               (10)I ndáil le príomhréimse feidhmíochta na sábháilteachta, leagadh amach na spriocanna feidhmíochta ar fud an Aontais le haghaidh an tríú tréimhse thagartha i gCinneadh Cur Chun Feidhme (AE) 2019/903 maidir leis an leibhéal éifeachtachta i mbainistiú sábháilteachta atá le baint amach ag soláthraithe seirbhísí aerloingseoireachta sa bhliain deiridh den tríú tréimhse thagartha, i.e. 2024. Ba cheart na spriocanna sin a choimeád ar bun.  Maidir leis an laghdú géar a tháinig ar an aerthrácht de dheasca ghéarchéim COVID‑19, chomh maith le luaineacht ghearrthéarmach líon na n‑eitiltí, níor cheart d’aon mheath teacht ar fheidhmíocht sábháilteachta mar thoradh orthu. Na feabhsuithe atá beartaithe maidir le héifeachtacht bhainistiú sábháilteachta na soláthraithe seirbhísí aerloingseoireachta, ba cheart leanúint díobh a dhéanamh le linn an tríú tréimhse thagartha.

               (11)An t‑athbhreithniú ar spriocanna feidhmíochta ar fud an Aontais le haghaidh an tríú tréimhse thagartha, ba cheart é a bheith réamhbhreathnaitheach agus an chuid atá fágtha de tréimhse thagartha a chumhdach, lena n‑áirítear an bhliain féilire 2021.

               (12)I ndáil leis an mbliain féilire 2020, leagadh amach na spriocanna feidhmíochta ar fud an Aontais i réimse an chomhshaoil agus na hacmhainneachta i gCinneadh Cur Chun Feidhme (AE) 2019/903. Níor cheart na spriocanna sin a athbhreithniú agus níor cheart iad a áireamh mar chuid den Chinneadh seo, ós rud é go bhfuil an tréimhse ama chun iad a chur chun feidhme imithe in éag agus go bhfuil a gcur chun feidhme cinntitheach anois, rud a fhágann nach féidir coigeartuithe cúlghabhálacha a dhéanamh.

               (13)San athbhreithniú ar na spriocanna feidhmíochta ar fud an Aontais i bpríomhréimse an chomhshaoil le haghaidh na mblianta atá fágtha den tríú tréimhse thagartha, arna thomhas mar mheán éifeachtúlacht chothrománach eitilte faoi bhealach an ruthaig eitilte iarbhír, ba cheart an leibhéal feidhmíochta a baineadh amach sa dara tréimhse thagartha agus sa bhliain féilire 2020 a chur san áireamh, chomh maith leis na bearta a cuireadh chun feidhme chun oibríochtaí bainistithe aerthráchta a bharrfheabhsú. Ba cheart féachaint go sonrach don tionchar a d’eascair as géarchéim COVID‑19 i ndáil le héifeachtúlacht chothrománach eitilte.

               (14)Léiríonn na sonraí maidir le feidhmíocht oibríochtúil iarbhír na soláthraithe seirbhísí aerloingseoireachta in 2019, ar leibhéal an Aontais ar fad, comhchoibhneas suntasach ó thaobh staidrimh de idir na ganntanais acmhainneachta a bhí ag roinnt soláthraithe seirbhísí aerloingseoireachta agus síneadh na mbealaí eitilte. Ba é a bhí i gceist leis an gcomhchoibhneas sin, bealaí iarbhír níos faide a eitlíodh le linn na míonna féilire ina raibh leibhéil arda moille i mbainistiú na sreibhe aerthráchta (‘ATFM’), agus gur léir gur feabhsaíodh éifeachtúlacht eitilte cothrománaí le linn na míonna féilire ar lú moilleanna ATFM iontu. Deimhnítear a thuilleadh an tuairim sin i ndáil le 2020 inar léiríodh neamhéifeachtúlacht 2.51 % maidir leis an mbliain ar fad agus 2.13 % le haghaidh na tréimhse ama idir mí Mhárta agus Mí na Nollag tar éis ráig phaindéim COVID‑19.

               (15)Níor cheart de dheasca ghéarchéim COVID-19 moill a chur ar chur chun feidhme na bhfeabhsuithe struchtúracha i bpríomhréimse feidhmíochta an chomhshaoil, a bhfuiltear ag súil go gcuimseoidh siad bailchríoch a chur ar chur chun feidhme an aerspáis saorbhealaigh go háirithe. Chomh maith le gníomhaíochtaí saorbhealaigh trasteorann a chur chun feidhme de réir a chéile, d’fhéadfadh sé go dtiocfadh ródú níos dírí as sin agus go laghdófaí líon na muirmhíle a eitlítear agus na n‑astaíochtaí a eascraíonn as aerthrácht, agus ar an gcaoi sin go dtacófar le laghdú inbhuanaithe ar dhéine carbóin na heitlíochta. I bhfianaise na leibhéal tráchta níos ísle a bhfuil súil leo thar an tríú tréimhse thagartha, leibhéil tráchta ar cheart go gcuirfidís feabhsuithe breise ar éifeachtúlacht eitilte, ba cheart athbhreithniú a dhéanamh ar na spriocanna feidhmíochta ar fud an Aontais i bpríomhréimse feidhmíochta an chomhshaoil le haghaidh na mblianta 2021 agus 2022 chun tionchar bainistithe aerthráchta ar fheidhmíocht chomhshaoil a laghdú tuilleadh. Ba cheart na spriocanna do na blianta 2023 agus 2024 a choinneáil, áfach, i bhfianaise an téarnaimh a mheastar a thiocfaidh ar an aerthrácht i dtreo dheireadh an tríú tréimhse thagartha chomh maith leis an tionchar ar éifeachtúlacht chothrománach eitilte a imreoidh gnéithe nach bhfuil neart ag soláthraithe seirbhísí aerloingseoireachta orthu, lena n‑áirítear pleanáil eitiltí agus cinntí oibríochtúla úsáideoirí aerspáis.

               (16)San athbhreithniú ar na spriocanna feidhmíochta ar fud an Aontais i bpríomhréimse an chomhshaoil, arna thomhas mar meánmhoill ATFM eitilte faoi bhealach atá inchurtha i leith seirbhísí aerloingseoireachta, ba cheart an leibhéal feidhmíochta a baineadh amach sa dara tréimhse thagartha agus sa bhliain féilire 2020 a chur san áireamh. Ba cheart féachaint go sonrach don tionchar a d’eascair as géarchéim COVID‑19 i ndáil le moilleanna ATFM faoi bhealach.

               (17)Sna blianta roimh an tríú tréimhse thagartha, an acmhainneacht struchtúrach agus an soláthar foirne ba chúis leis an leibhéal ard moilleanna ATFM i roinnt mhaith Ballstát, i comhthéacs fás láidir leanúnach tráchta. Ba é 0.35 nóiméad an mhoill ATFM eitilte iarbhír i mbliain féilire 2020, agus in 2019 ba é 1.67 nóiméad an mhoill ATFM eitilte.

               (18)I bhfianaise laghdú suntasach a tháinig ar an trácht, ba cheart é a bheith d’aidhm ag soláthraithe seirbhísí aerloingseoireachta moilleanna ATFM in 2021 a choinneáil ar leibhéal nach mó ná an figiúr iarbhír in 2020. Le haghaidh na trí bliana ina dhiaidh sin sa tríú tréimhse thagartha, a dtiocfaidh an trácht ar ais lena linn i dtreo na leibhéal a bhí ann roimh an ngéarchéim, ba cheart na spriocanna acmhainneachta ar fud an Aontais a leagan síos agus an mheánmhoill ATFM eitilte is fearr is féidir á cur san áireamh ar fud an chórais. Thairis sin, tá údar cuí lena bheith ag súil go mbeidh soláthraithe seirbhísí aerloingseoireachta in ann acmhainneacht leordhóthanach a sholáthar chun freastal ar éileamh tráchta le linn chreat ama an tríú tréimhse thagartha ina hiomláine, agus aghaidh a thabhairt ar shaincheisteanna struchtúracha a bhaineann le hacmhainneacht d’fhonn ullmhú don éileamh tráchta níos airde ná an tríú tréimhse thagartha.

               (19)Maidir leis na blianta féilire 2020 agus 2021, ceanglaítear le Rialachán Cur Chun Feidhme (AE) 2020/1627 go ndéanfar athbhreithniú ar na spriocanna feidhmíochta cost-éifeachtúlachta ar fud an Aontais, a sloinntear mar chéatadán, lena léirítear an t‑athrú bliain ar bhliain ar mheán an ‘chostais aonaid arna shuíomh’(‘CAAS’) ar fud an Aontais i leith seirbhísí aerloingseoireachta faoi bhealach, mar thréimhse aonair, de mhaolú ar Rialachán Cur Chun Feidhme (AE) 2019/317, lena leagtar síos spriocluachanna bliantúla.

               (20)San athbhreithniú ar spriocanna feidhmíochta cost-éifeachtúlachta ar fud an Aontais, ba cheart an fheidhmíocht iarbhír, lena n‑áirítear na costais iarbhír a bhain soláthraithe seirbhísí aerloingseoireachta agus na Ballstáit amach i dtréimhsí tagartha roimhe sin, agus an fhaisnéis is déanaí atá ar fáil don bhliain féilire 2020 a chur san áireamh.

               (21)Maidir leis na luachanna bonnlíne le haghaidh an tríú tréimhse thagartha ar fud an Aontais atá i gCinneadh Cur Chun Feidhme (AE) 2019/903, socraíodh iad ar bhonn meastachán agus réamhaisnéisí maidir le costais agus trácht, in éagmais sonraí iarbhír le haghaidh na bliana féilire 2019. Dá bhrí sin, ba cheart na luachanna bonnlíne sin a athbhreithniú chun léiriú cruinn a thabhairt ar na costais iarbhír agus ar na haonaid seirbhíse a taifeadadh le haghaidh 2019 ar leibhéal an Aontais ar fad.

               (22)Maidir leis na spriocanna feidhmíochta cost-éifeachtúlachta ar fud an Aontais le haghaidh an tríú tréimhse thagartha a leagtar amach i gCinneadh Cur Chun Feidhme (AE) 2019/903, bhí siad bunaithe ar an toimhde go dtiocfadh fás leanúnach ar thrácht le linn na tréimhse tagartha ar fad, rud a d’fhágfadh go mbeadh méadú ar an gcostas le haghaidh soláthraithe seirbhísí aerloingseoireachta maidir le hacmhainneacht bhreise a chur ar fáil. Ós rud é go bhfuil laghdú suntasach, trí athbhreithniú, déanta ar na toimhdí tráchta sin de bharr ghéarchéim COVID‑19, ba cheart leibhéal na gcostas iomlán arna suíomh a laghdú freisin mar fhreagairt ar an gcás díobhálach sin.

               (23)Leis na meastacháin is déanaí ar chostais iarbhír le haghaidh na bliana féilire 2020, léirítear laghdú 1 % ar fud an Aontais ar an leibhéal a bhí ann in 2019, i gcomparáid le laghdú 58 % ar aonaid seirbhíse bliain ar bhliain. Tá sé intuigthe nach bhfuil soláthraithe seirbhísí aerloingseoireachta go hiomlán in ann a mboinn chostais a choigeartú i gcomhréir leis an titim sin nach bhfacthas a leithéid riamh roimhe sin, i ngeall ar an sciar ard de chostais sheasta agus ar an oibleagáid infhaighteacht na seirbhísí a choimeád ar bun i gcónaí.

               (24)Mar sin féin, ba cheart do sholáthraithe seirbhísí aerloingseoireachta bearta comhréireacha a dhéanamh chun a gcost-éifeachtúlacht a fheabhsú le linn an tríú tréimhse thagartha agus leas a bhaint as na sineirgí agus na gnóthachain éifeachtúlachta uile atá ar fáil trí chomhar trasteorann agus tionscnaimh athstruchtúraithe. Ba cheart athruithe struchtúracha a shaothrú mar ábhar tosaíochta, lena n‑áirítear gnóthachain éifeachtúlachta de bharr réitigh theicneolaíocha nua a chuimsítear i Máistirphlean bainistithe aerthráchta agus cuíchóiriú bonneagair iomarcacha cumarsáide, loingseoireachta agus faireachais. Ba cheart go bhféadfaí tuilleadh sábhála a dhéanamh ar chostais i ndáil le costais ragoibre, óir táthar ag súil go bhfanfaidh na costais ragoibre sin an-teoranta thar an tríú tréimhse thagartha.

               (25)Sna meastacháin réamhbhreathnaitheacha le haghaidh an tríú tréimhse thagartha a fuair an Coimisiún, léirítear gur faoi 8 % a sháródh costais charnacha an tríú tréimhse thagartha na costais iarbhír sa dara tréimhse tagartha. Ba cheart a thabhairt faoi deara go ndéantaí rómheastachán roimhe seo ar na costais a tabhaíodh iarbhír chun seirbhísí aerloingseoireachta a sholáthar. Maidir leis an dara tréimhse thagartha, ba é 8 % meán an rómheastacháin costais. Is féidir glacadh leis go n‑áirítear corrlach den chineál sin sna sonraí costais réamhbhreathnaitheacha i ndáil leis an tríú tréimhse thagartha agus nach gcuirtear san áireamh leo fós an fhéidearthacht maidir le gnóthachain cost-éifeachtúlachta bhreise.

               (26)Dá bhrí sin, is iomchuí a bheith ag súil go ndéanfaidh soláthraithe seirbhísí aerloingseoireachta a mboinn chostais a oiriúnú ar bhealach leordhóthanach mar fhreagairt ar an éileamh tráchta laghdaithe thar an tríú tréimhse thagartha agus, mar thoradh air sin, gur cheart na spriocanna feidhmíochta cost-éifeachtúlachta uile-Aontais le haghaidh an tríú tréimhse thagartha a bhunú ar an toimhde nach rachaidh na costais uile-Aontais arna gcinneadh sna blianta 2020 agus 2021 thar, ar an meán, 97 % de na costais iarbhír uile-Aontais arna dtaifeadadh in aghaidh na bliana féilire 2019 agus, sna blianta 2022, 2023 agus 2024, nach rachaidh na costais uile-Aontais arna gcinneadh thar 94 %, 96 % agus 97 % de na costais iarbhír uile-Aontais arna dtaifeadadh in aghaidh na bliana féilire 2019, faoi seach.

               (27)Ar bhonn na hanailíse a rinne an Comhlacht Athbhreithnithe Feidhmíochta, ba cheart don leibhéal costas arna shuíomh ar fud an Aontais ligeann do na soláthraithe seirbhísí aerloingseoireachta an acmhainneacht is gá a chur ar fáil le linn an tríú tréimhse thagartha agus na bearta is gá a chur chun feidhme chun freastal ar fhás tráchta a bheidh ann amach anseo, lena n‑áirítear acmhainní iomchuí, oiliúint rialtóirí aerthráchta agus infheistíochtaí sa teicneolaíocht nua-aimseartha a áirithiú. Ina theannta sin, ligeann Rialachán Cur Chun Feidhme (AE) 2019/317 diallais, a d’fhéadfadh a bheith ann, ó na spriocanna feidhmíochta cost-éifeachtúlachta ar fud an Aontais i gcás ina bhfaightear go bhfuil bonn cirt leis na dialltaí sin de réir bearta athstruchtúraithe a mbeadh glansochair d’úsáideoirí aerspáis mar thoradh orthu sa tréimhse thagartha ina dhiaidh sin ar a dhéanaí. Dá bhrí sin, ba cheart do sholáthraithe seirbhísí aerloingseoireachta a bheith in ann freagairt do na himthosca a eascraíonn as géarchéim COVID-19 agus cumais á bhforbairt an tráth céanna chun freastal ar an éileamh tráchta a bheidh ann amach anseo agus chun aghaidh a thabhairt ar na saincheisteanna struchtúracha a mbíonn tionchar acu ar fheidhmíocht oibríochtúil.

               (28)Maidir leis na híostairseacha foláirimh le haghaidh an tríú tréimhse a rialaíonn go bhféadfaidh Ballstát athbhreithniú a iarraidh ar na spriocanna feidhmíochta atá ina bpleananna feidhmíochta, ba cheart iad a choimeád ar bun ag na leibhéil a leagtar amach i gCinneadh Cur Chun Feidhme (AE) 2019/903. Meastar go bhfuil na híostairseacha foláirimh sin leordhóthanach óir freastalaíonn siad ar leibhéal réasúnta athraithe tráchta timpeall bhonn réamhaisnéise tráchta STATFOR (‘Cás 2’) arna fhoilsiú i Samhain 2020, agus an tráth céanna tugtar an deis do na Ballstáit athbhreithniú a iarraidh ar a gcuid pleananna feidhmíochta áitiúla faoi seach i gcás ina dtiocfadh forbairt ar an trácht iarbhír i gcomhréir le réamhaisnéis ard STATFOR (‘Cás 1’) nó le réamhaisnéis STATFOR íseal (‘Cás 3’).

               (29)Maidir le grúpaí comparáide na soláthraithe seirbhísí aerloingseoireachta ag a bhfuil timpeallacht oibríochtúil agus eacnamaíoch chomhchosúil acu agus a sainíodh in Airteagal 7(a) de Chinneadh Cur Chun Feidhme (AE) 2019/903, úsáidtear iad i gcomhthéacs an mheasúnaithe ar dhréachtphleananna, go sonrach chun luachanna bonnlíne CAAS na gcriosanna muirearaithe ábhartha a chur i gcomparáid le chéile. Léiríonn na grúpaí sin an staid roimh thús an tríú tréimhse thagartha agus dá bhrí sin, ba cheart comhdhéanamh na ngrúpaí sin faoi mar a leagtar amach iad i gCinneadh Cur Chun Feidhme (AE) 2019/903 a chóiméad ar bun.

               (30)Ba cheart Cinneadh Cur Chun Feidhme (AE) 2019/903 a aisghairm.

               (31)Níor thug Coiste an Aerspáis Aonair aon tuairim uaidh. Measadh gníomh cur chun feidhme a bheith riachtanach agus chuir an Cathaoirleach an dréachtghníomh cur chun feidhme faoi bhráid an choiste achomhairc lena phlé a thuilleadh. Tá na bearta dá bhforáiltear sa Chinneadh seo i gcomhréir le tuairim an choiste achomhairc.

               TAR ÉIS AN CINNEADH SEO A GHLACADH:

               Airteagal 1

               Spriocanna feidhmíochta ar fud an Aontais i bpríomhréimse feidhmíochta na sábháilteachta

               Maidir le spriocanna feidhmíochta i bpríomhréimse feidhmíochta na sábháilteachta, a leagtar síos maidir leis an eochairtháscaire feidhmíochta a shainítear i bpointe 1.1 de Roinn 1 d’Iarscríbhinn I a ghabhann le Rialachán Cur Chun Feidhme (AE) 2019/317, spriocanna atá le baint amach faoi dheireadh 2024 ag soláthraithe seirbhísí aerloingseoireachta atá deimhnithe chun seirbhísí aerthráchta a sholáthar, is iad seo a leanas na leibhéil éifeachtachta i dtaca le bainistíocht sábháilteachta a shocraítear ina leith:

                        (a)

                         Leibhéal C ar a laghad sna cuspóirí bainistíochta sábháilteachta maidir le ‘cultúr sábháilteachta’, ‘beartas agus cuspóirí sábháilteachta’, ‘dearbhú sábháilteachta’, agus ‘cur chun cinn na sábháilteachta’;

                        (b)

                         Leibhéal D ar a laghad sa chuspóir bainistíochta sábháilteachta maidir le‘bainistiú riosca sábháilteachta’.

               Airteagal 2

               Spriocanna feidhmíochta ar fud an Aontais i bpríomhréimse feidhmíochta an chomhshaoil

               Maidir le spriocanna feidhmíochta ar fud an Aontais le haghaidh phríomhréimse feidhmíochta an chomhshaoil, spriocanna a leagtar síos maidir leis an eochairtháscaire feidhmíochta a shainítear i bpointe 2.1 de Roinn 1 d’Iarscríbhinn I a ghabhann le Rialachán Cur Chun Feidhme (AE) 2019/317, sloinnfear iad mar mheán éifeachtúlacht chothrománach eitilte faoi bhealach an ruthaig eitilte iarbhír agus déanfar iad a thomhas mar mheán an fhaid eitilte breise i gcomparáid leis an bhfad mórchiorclach agus ní rachaidh siad thar na céatadáin seo a leanas: 2,37 % in 2021, 2,37 % in 2022, 2,40 % in 2023 agus 2,40 % in 2024.

               Airteagal 3

               Spriocanna feidhmíochta ar fud an Aontais i bpríomhréimse feidhmíochta na hacmhainneachta

               Maidir le spriocanna feidhmíochta ar fud an Aontais le haghaidh phríomhréimse feidhmíochta na hacmhainneachta, spriocanna a leagtar síos maidir leis an eochairtháscaire feidhmíochta a shainítear i bpointe 3.1 de Roinn 1 d’Iarscríbhinn I a ghabhann le Rialachán Cur Chun Feidhme (AE) 2019/317, is éard a bheidh iontu meánmhoill ATFM eitilte faoi bhealach, atá inchurtha i leith seirbhísí aerloingseoireachta, mar a leanas – meánmhoill darb uasmhéid 0.35 nóiméad in aghaidh na heitilte in 2021, 0.5 nóiméad in aghaidh na heitilte in 2022, 0.5 nóiméad in aghaidh na heitilte in 2023 agus 0.5 nóiméad in aghaidh na heitilte in 2024.

               Airteagal 4

               Spriocanna feidhmíochta ar fud an Aontais i bpríomhréimse feidhmíochta na cost-éifeachtúlachta

               1.   Maidir le spriocanna feidhmíochta ar fud an Aontais le haghaidh phríomhréimse feidhmíochta na cost-éifeachtúlachta, spriocanna a leagtar síos maidir leis an eochairtháscaire feidhmíochta a shainítear i bpointe 4.1 de Roinn 1 d’Iarscríbhinn I a ghabhann le Rialachán Cur Chun Feidhme (AE) 2019/317 agus, i ndáil leis na blianta féilire 2020 agus 2021, atá faoi réir Airteagal 2(4) agus Airteagal 4(1) de Rialachán Cur Chun Feidhme (AE) 2020/1627, is éard a bheidh sna spriocanna sin athrú bliain ar bhliain ar mheán an CAAS ar fud an Aontais maidir le seirbhísí aerloingseoireachta faoi bhealach:

               (a) maidir leis na blianta féilire 2020 agus 2021 le chéile, a ríomhtar meán-CAAS aonair dóibh i gcomhréir le hAirteagal 4(1) de Rialachán Cur Chun Feidhme (AE) 2020/1627: athrú +120,1 % ar luach bonnlíne an CAAS ar fud an Aontais le haghaidh an CAAS a leagtar amach i mír 3;

               (b) maidir leis an mbliain féilire 2022: athrú -38,5 % ar mheán an CAAS aonair ar fud an Aontais sna blianta féilire 2020 agus 2021 le chéile, arna ríomh i gcomhréir le hAirteagal 4(1) de Rialachán Cur Chun Feidhme (AE) 2020/1627;

               (c) maidir leis an mbliain féilire 2023: athrú -13,2 % ar mheán an CAAS aonair ar fud an Aontais sa bhliain féilire 2022;

               (d) maidir leis an mbliain féilire 2024: athrú -11,5 % ar mheán an CAAS aonair ar fud an Aontais sa bliain féilire 2023.

               2.   An luach bonnlíne ar fud an Aontais le haghaidh na gcostas arna suíomh, socrófar é ag  EUR 6 265 631 152 in EUR2017.

               3.   Socrófar luach bonnlíne an CAAS ar fud an Aontais ag EUR 50,23 in EUR2017.

               Airteagal 5

               Íostairseacha foláirimh

               1.   Féadfaidh na Ballstáit athbhreithniú a iarraidh ar cheann amháin nó níos mó de na spriocanna feidhmíochta atá sna pleananna feidhmíochta, i gcomhréir le hAirteagal 18(1), pointe (a)(i) de Rialachán Cur Chun Feidhme (AE) 2019/317, sna cásanna seo a leanas:

               (a) an trácht iarbhír, arna thaifeadadh ag Eurocontrol, agus é sin arna thomhas de réir líon na ngluaiseachtaí IFR thar bhliain féilire ar leith, tá diallas 10 % idir é agus an trácht arna thuar sa phlean feidhmíochta arna ghlacadh i gcomhréir le hAirteagal 16 de Rialachán Cur Chun Feidhme (AE) 2019/317;

               (b) an trácht iarbhír, arna thaifeadadh ag Eurocontrol, agus é sin arna thomhas de réir líon na seirbhísí aonaid thar bhliain féilire ar leith, tá diallas 10 % idir é agus an trácht arna thuar sa phlean feidhmíochta arna ghlacadh i gcomhréir le hAirteagal 16 de Rialachán Cur Chun Feidhme (AE) 2019/317.

               2.   Féadfaidh na Ballstáit athbhreithniú a iarraidh ar cheann amháin nó níos mó de na spriocanna feidhmíochta atá sna pleananna feidhmíochta, i gcomhréir le pointe (a)(i) d’Airteagal 18(1) de Rialachán Cur Chun Feidhme (AE) 2019/317, más rud é, maidir leis an athrú ar na luachanna tagartha, de thoradh na nuashonruithe séasúracha ar Phlean Oibríochtaí Líonra de bhun Airteagal 9(4), pointe (a) agus Airteagal 9(8) de Rialachán Cur Chun Feidhme (AE) 2019/123 ón gCoimisiún
                  5
               , i gcomparáid leis na luachanna tagartha ón leagan is déanaí de Phlean Oibríochtaí an Líonra atá ar fáil tráth tarraingt suas an phlean feidhmíochta, go bhfuil an t‑athrú sin chomh mór, ar a laghad, leis an méid seo a leanas:

               (a) 0.05 nóiméad de mhoill ATFM faoi bhealach, más lú ná 0.2 nóiméad de mhoill ATFM faoi bhealach an luach tagartha sa Phlean Oibríochtaí Líonra atá ar fáil tráth tarraingt suas an plean feidhmíochta; nó

               (b) 0.04 nóiméad de mhoill ATFM faoi bhealach, arna mhéadú faoi 5 % den luach tagartha ón leagan is déanaí de Phlean Oibríochtaí an Líonra atá ar fáil tráth tarraingt suas an phlean feidhmíochta, más rud é go bhfuil an luach tagartha níos mó ná 0.2 nóiméad de mhoill ATFM faoi bhealach nó go bhfuil sé cothrom leis.

               Airteagal 6

               Grúpaí comparáide

               Na grúpaí comparáide de sholáthraithe seirbhísí aerloingseoireachta a bhfuil timpeallacht oibríochtúil agus eacnamaíoch chomhchosúil acu, déanfar iad a shocrú mar a leanas chun spriocanna feidhmíochta a mheasúnú i bpríomhréimse feidhmíochta na cost-éifeachtúlachta:

               (a)
                     Grúpa A: soláthraithe seirbhísí aerloingseoireachta na Gearmáine, na Fraince, na Spáinne agus na hIodáile;

               (b)
                     Grúpa B: soláthraithe seirbhísí aerloingseoireachta na hIorua, na Sualainne, na Danmhairge, na Fionlainne agus na hÉireann;

               (c)
                     Grúpa C: soláthraithe seirbhísí aerloingseoireachta na Seice, na Cróite, na Slóivéine, na hUngáire, na Slóvaice, na Bulgáire, na Polainne, na Rómáine agus na Portaingéile;

               (d)
                     Grúpa D: soláthraithe seirbhísí aerloingseoireachta na Cipire, Mhálta, na hEastóine, na Laitvia, na Liotuáine agus na Gréige;

               (e)
                     Grúpa E: soláthraithe seirbhísí aerloingseoireachta na hOstaire, na hEilvéise, na Beilge-Lucsamburg agus na hÍsiltíre.

               Airteagal 7

               Aisghairm

               Aisghairtear Cinneadh Cur Chun Feidhme (AE) 2019/903.

               Airteagal 8

               Teacht i bhfeidhm

               Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Arna dhéanamh sa Bhruiséil, 2.6.2021

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 96, 31.3.2004, lch. 1.

                     (2)

                        Rialachán Cur Chun Feidhme (AE) 2019/317 ón gCoimisiún an 11 Feabhra 2019 lena leagtar síos scéim feidhmíochta agus muirearaithe san aerspás Eorpach aonair agus lena n‑aisghairtear Rialachán Cur Chun Feidhme (AE) Uimh. 390/2013 agus Rialachán Cur Chun Feidhme (AE) Uimh. 391/2013 (IO L 56, 25.2.2019, lch. 1).

                     (3)

                        Cinneadh Cur Chun Feidhme (AE) 2019/903 ón gCoimisiún an 29 Bealtaine 2019 lena leagtar síos spriocanna feidhmíochta ar fud an Aontais le haghaidh an líonra um bainistíocht aerthráchta i ndáil leis an tríú tréimhse thagartha dar tús an 1 Eanáir 2020 agus dar críoch an 31 Nollaig 2024 (IO L 144, 3.6.2019, lch. 49).

                     (4)

                        Rialachán Cur Chun Feidhme (AE) 2020/1627 ón gCoimisiún an 3 Samhain 2020 maidir le bearta eisceachtúla i ndáil leis an tríú tréimhse thagartha (2020-2024) den scéim feidhmíochta agus muirearaithe san aerspás Eorpach de dheasca phaindéim COVID-19 (IO L 366, 4.11.2020, lch. 7).

                     (5)

                        Rialachán Cur Chun Feidhme (AE) 2019/123 ón gCoimisiún an 24 Eanáir 2019 lena leagtar síos rialacha mionsonraithe maidir le feidhmeanna gréasáin bainistíochta aerthráchta (BAT) a chur chun feidhme agus lena n-aisghairtear Rialachán (AE) Uimh. 677/2011 ón gCoimisiún (IO L 28, 31.1.2019, lch. 1).